III Tri-Logy

III Tri-Logy (tai Tri-Logy) on suomalaisen rock-yhtye Kingston Wallin kolmas albumi, joka julkaistiin syksyllä 1994. Levy jäi yhtyeen viimeiseksi studioalbumiksi, sillä yhtye hajosi joulukuussa 1994. Useat albumin kappaleet käsittelevät Petri Wallin ystävän Ior Bockin sukusaagaa. Saagan ydin on myös kuvattu albumin kansilehdessä. Kansilehden sisällä on myös paljon saagaan liittyviä sanoja ja symboleita. Albumiin oli otettu mukaan erilaista tyyliä yhtyeen progressiiviseen ilmaisuun, johon vaikutti muun muassa australialainen soitin didgeridoo. Kyseinen soitin on mukana varsinkin ensimmäisillä raidoilla tuoden yhtenäisyyttä kappaleisiin. Albumiin otettiin myös vaikutteita elektronisesta musiikista, jonka voi kuulla parhaiten kappaleessa "Štüldt Håjt". Mukana albumilla oli myös aikaisemmilla albumeilla tuttu Sakari Kukko, joka soittaa saksofonia kaikilla yhtyeen albumeilla. Kuten muutkin yhtyeen albumit, myös Tri-Logyn julkaisi remasteroituna Zen Garden (1998), ja albumi sisältää bonuslevyn, joka on myyty loppuun. Yhden levyn remasteroitu versio on kuitenkin yleisessä myynnissä. Albumin tutuinta antia lienevät musiikkivideonakin julkaistu albumin avausraita "Another Piece of Cake" sekä albumin lopettava eeppinen raita "The Real Thing", joka julkaistiin myös singlenä nimellä "The Real Thing, Radio Edits". Single julkaistiin myös kappaleesta "Štüldt Håjt", jossa mukana oli myös albumin raita "Time" ja "Have You Seen the Pyg-mies?". Päättävä raita on yhtyeen pisin ensimmäisen albumin Kingston Wall I:n noin 20-minuuttiseksi paisuneen Mushrooms -kokonaisuuden jälkeen. Albumin ensimmäisestä raidasta ("Another Piece of Cake") alkaa soinnullinen jatkumo, joka jatkuu aina Štüldt Håjtiin. Tämä johtuu siitä, että kappaleiden loppua ja alkua ei saata niin helposti huomata, vaan jotkut voivat nähdä sen jatkuvan suoraan edellisen kappaleen lopusta seuraavan alkuun. Albumilla on useita viittauksia yhtyeen aikaisempaan tuotantoon. Muun muassa Tri-Logyn kappaleiden sanoituksiin on kätketty useita yhtyeen ensimmäisten albumeiden raitojen nimiä, ja viimeisen raidan "The Real Thingin" loppupuoliskolla kuullaan Kingston Wallin toisen albumin Kingston Wall II raidalta "And It's All Happening" tuttua kitarateemaa. Albumi nousi Suomen virallisella albumilistalla korkeimmillaan sijalle 8. == Arvostelut == AllMusic-sivuston Rob Caldwell arvelee, että Kingston Wall pyrki Tri-Logylla ”murtautumaan hard rock -muottinsa ulkopuolelle”, sillä yhtyeelle ominaisen acid rock -kitaran rinnalle on tuotu rumpukoneita ja syntetisaattoreja. Caldwellin mielestä albumi epäonnistuu Bockin sukusaagan käsittelemisessä eikä konsepti aukene ulkopuoliselle. ”Musiikillisesti albumi ei ole hirvittävän huono, mutta toisaalta se ei myöskään tarjoa muistettavia kappaleita.” Caldwell antaa Tri-Logylle arvosanaksi kaksi tähteä viidestä mahdollisesta.Caldwell, Rob: III Tri-Logy - Kingston Wall. AllMusic. Viitattu 26.6.2022. ==Kappaleet== ; Huomioita ==Kokoonpano== Kingston Wall: *Petri Walli – kitarat, laulu *Jukka Jylli – basso, taustalaulu *Sami Kuoppamäki – rummut Vierailijat: *Sakari Kukko – saksofoni (kappaleessa "The Real Thing") *Kimmo Kajasto – syntetisaattorit *Carl Käki-Motion – Štüldt Håjt *Peter & Pan – Didgeridoo & munniharppu Tuotanto: *Pedro Cucaracha – tuotanto *Robert Palomäki, Tom Vuori – äänitys, miksaus *Otto Donner – editointi *Bruno Maximus – etukannen maalaus *Otso Pohto – Kingston Wall -logo *Kie von Hertzen – takakansi *Jouko Lehtola – valokuvat *Petteri Vilkki – graafinen suunnittelu, taitto == Lähteet == ==Aiheesta muualla== *Tri-Logy yhtyeen virallisilla kotisivuilla *"Another Piece of Cake" kappaleen musiikkivideo Luokka:Vuoden 1994 albumit Luokka:Kingston Wallin albumit